Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1993. évi LXXXVI. törvény módosítását.
Paragraph Index: 191

b) Kérjük az Országgyűlést, hogy vizsgálja ki a kirívóan rossz laktanyai életkörülmények felszámolásának — a Magyar Honvédség teherbíró képességét meghaladó — lehetőségét. Felhívjuk az Országgyűlés figyelmét arra, hogy az előterjesztett ügyekben megállapított alkotmányos visszásságok az állampolgári jogokat súlyosan sértik, esetenként az állampolgárok nagy csoportjait érintik. Ezért a sérelmek orvoslásában az Országgyűlés tevékeny közreműködését kérjük. Budapest, 1998. március 13. Polt Péter Gönczöl Katalin az állampolgári jogok országgyűlési az állampolgári jogok biztosának általános helyettese országgyűlési biztosa Az országgyűlési biztosok közös hivatalának beszámolója Az állampolgári jogok országgyűlési biztosáról szóló 1993. évi LIX. törvény 28. §-a alapján az általános és a külön biztosok feladataival kapcsolatos ügyvitel és előkészítés feladatait az Országgyűlési Biztos Hivatala látja el. A Hivatal és a biztosok külön munkatársait foglalkoztató irodák működési rendjét az 1995. november 1-jén elfogadott ideiglenes Szervezeti és Működési Szabályzat tartalmazza. Az éves zárszámadásokat vizsgáló Állami Számvevőszék a múlt évi jelentésében megállapította, hogy az SZMSZ nem felel meg mindenben a különböző pénzügyi szabályoknak. Különösen kifogásolták, hogy a három — gyakorlatilag az általános helyettessel négy — alkotmányosan megválasztott, egymástól független, önálló hatáskörrel rendelkező biztos gazdálkodásában nincs, aki a gazdálkodásért egy személyben felelős lenne. Az 1998. március 16-án módosított és egyben véglegesített SZMSZ úgy tűnik megoldja az ÁSZ által felvetett problémát azzal, hogy a közös Hivatal vezetője lett egy személyben felelős a gazdálkodásért, az állampolgári jogok országgyűlési biztosa pedig mint fejezetgazda e jogkörét — az SZMSZ-ben szabályozott módon — a külön biztosok, valamint az általános helyettes egyetértésével gyakorolja. A Hivatal az állampolgári jogok országgyűlési biztosát és helyettesét segítette a beérkező panaszok feldolgozásában, amelynek gyakorlatát az 1. fejezetben mutattuk be. A két külön biztos törvényben megfogalmazott feladatait saját munkatársaival látta el. A közös hivatal az úgynevezett funkcionális feladatok — például a gazdálkodás, a rendezvények és vidéki inspekciók szervezése, a parlamenti munka figyelemmel kísérése — terén valamennyi biztost egyformán segítette. A beszámolási időszakban is elhelyezési körülményeink jelentették a legnagyobb nehézséget. A Kormány az 1132/1995. számú határozatával az Országgyűlési Biztos Hi- 1999/18/II. szám vatalának használatába adta a Tüköry u. 3. szám alatti székházat. Már az elmúlt évi beszámolóban jeleztük, hogy az 1300 négyzetméternyi hasznos alapterület olyan szűkös elhelyezést tesz lehetővé a biztosok és a Hivatal munkatársai számára, hogy az, mint objektív adottság a teljesítményt negatív módon befolyásolja. További problémát okozott, hogy a Kormány rendelkezése alapján a székház kárpótlás címén kikerült az állam tulajdonából. Az új tulajdonos bérleti díj igénye a jelenlegi díjnak több mint háromszorosa. Több mint egy éve folyamatosan jelezzük a Miniszterelnöki Hivatalnak és a Pénzügyminisztériumnak a tulajdonosváltás miatti megoldhatatlan problémákat. A beszámoló készítésének idejére azonban még eredményről nem adhatunk számot. Az országgyűlési biztosok továbbra is elvárják, hogy hivataluk elhelyezését a Kormány kielégítő módon oldja meg. A törvényben előírt feladatokat — az épület nem megfelelő mérete és belső terei miatt — csak nagy erőfeszítésekkel tudják a munkatársak elvégezni. A zsúfoltság miatt az ügyfelek megfelelő kiszolgálása is veszélybe került. Az állampolgári jogok biztosa és az adatvédelmi biztos feladatellátásához feltétlenül további — minimális — létszámfejlesztésre lenne szükség, amelyre az épület adottságai miatt eddig nem kerülhetett sor. Az Országgyűlési Biztos Hivatalának munkatársai köztisztviselők, díjazásuk a Ktv. alapján történik. A beszámolási időszakban kísérletet tettünk arra, hogy a munkabérek megközelítsék a hozzánk hasonló intézményekben dolgozókét (pl. ÁSZ, Bankfelügyelet, Ügyészség stb.). Az Alkotmányügyi Törvény-előkészítő és Igazságügyi Bizottság, valamint az Emberi Jogi, Kisebbségi és Vallásügyi Bizottság a Ktv. tervezetéhez módosító javaslatot dolgozott ki, melyet a Kormány nem támogatott. A munkatársak nagy része felsőfokú végzettségű szakember, akiktől mennyiségileg még több és minőségileg jobb munkát nem várhatunk el — különös tekintettel a jelenlegi díjazási rendszerre (lásd az 1. számú táblázatot). A munka objektív feltételeit javította az 1996-ban elkezdett, de a beszámolás évére áthúzódó számítógépes beruházás. A beruházás és a hálózat kiépítésével valamennyi munkatárs számára lehetővé tettük, hogy számítógépen dolgozzanak, és közvetlenül kapcsolatot létesíthessenek egymással és az adatbázissal. A gépek és a programok eredményes alkalmazása érdekében kezdő és haladó tanfolyamokat szerveztünk. A közel 80 résztvevő — külső szakemberek irányításával — 126 órában szerezte meg a munkájához szükséges (Windows 3.11, Word for Windows 6.0, Excel for Windows 5.0, Link Works, Acces stb.) ismereteket. A napi szakmai munkát kívánjuk segíteni a Hivatal könyvtárával. 1996 első félévétől kezdve folyamatosan bővítettük az állományt, mely 1997 végére több mint 1000 kötetből áll. A könyvtár elsősorban a szűk szakmánkhoz tartozó jogi, jogelméleti, joggyakorlati szakirodalmat tartalmazza, és elsősorban kézikönyvtár jellegű. A könyveken kívül még 85-féle közlöny, folyóirat, szakfolyóirat is gazdagítja a választékot.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes